เงินบาทเปิด 31.42/44
ธนาคารกรุงเทพ รายงาน เงินบาทเปิด 31.42/44 แนวโน้มอ่อนค่าหลังกรีซยังไม่บรรลุผลเจรจาโครงสร้างหนี้
24 ม.ค. 2555

ธนาคารกรุงเทพ รายงาน เงินบาทเปิด 31.42/44 แนวโน้มอ่อนค่าหลังกรีซยังไม่บรรลุผลเจรจาโครงสร้างหนี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.42/44 บาท/ดอลลาร์ ใกล้เคียงจากเย็นวานนี้ที่ปิดตลาดที่ระดับ 31.43/45 บาท/ดอลลาร์ แต่เมื่อคืนนี้เงินบาทขึ้นไปแข็งค่าสุดที่ระดับ 31.36 บาท/ดอลลาร์
แนวโน้มเงินบาทวันนี้มีโอกาสปรับตัวอ่อนค่า หลังจากที่ผลการเจรจาปัญหาโครงสร้างหนี้ของกรีซถือว่าไม่ประสบผลสำเร็จ 
"ปัจจัยจากที่ตอนนี้กรีซยังไม่สามารถบรรลุข้อตกลงเรื่องเจรจาปรับโครงสร้างหนี้ได้ เพราะ Eco finance minister ได้ reject ไปแล้ว เพราะมองว่าคูปองที่ private investor ได้ demand ให้กรีซจ่ายเพื่อเป็นการ swop bond จากระยะสั้นมาเป็นระยะยาวมันสูงเกินไป กรีซคงไม่สามารถแบกรับภาระนี้ได้" นักบริหารเงิน ระบุ
ส่วนความเคลื่อนไหวของค่าเงินสกุลหลักช่วงเปิดตลาดเช้านี้ เงินเยนยังทรงตัวอยู่ที่ระดับ 76.97 เยน/ดอลลาร์ ส่วนเงินยูโรอ่อนค่าลงไปอยู่ที่ระดับ 1.3015 ดอลลาร์/ยูโร
นักบริหารเงิน มองว่า วันนี้เงินบาทจะเคลื่อนไหวอยู่ในกรอบ 31.50-31.60 บาท/ดอลลาร์